СТАНОВИЩЕ

от

**Доц. д-р Цветан Раднев Минчев, д.м.** Началник отделение по Гръдна хирургия „Аджибадем Сити Клиник МБАЛ Токуда”, София

на дисертационен труд за присъждане на образователната и научна степен **„доктор“** **Област на висше образование**: 7. Здравеопазване и спорт, направление 7.1. Медицина

**Научна специалност:** „Сърдечно-съдова хирургия”, шифър 03.01.49

**Автор:** д-р Ивилин Пламенов Тодоров

# **Форма на докторантурата:** самостоятелна подготовка

**Институция:** Научен съвет, Аджибадем Сити Клиник МБАЛ „Токуда”, София

**Тема:** „ХИРУРГИЧНО ЛЕЧЕНИЕ ПРИ ПАЦИЕНТИ С ПРОТЕЗЕН КЛАПЕН ЕНДОКАРДИТ”

**Научен рьководител**: доц. д-р Димитър Николов, д.м., Аджибадем Сити Клиник МБАЛ

„Токуда", София

# **Общо представяне на процедурата и докторанта**

Представеният от докторанта комплект материали на хартиен и електронен носител е в пълно съответствие с изискванията на действащата нормативна рамка в страната, а именно — чл. 74, ал. 1, т. 1 от ЗВО, чл. 24, ал. 2, ал.З, ал.6 от Правилника за прилагане на Закон за развитие на академичния състав в Република България (ПП ЗРАСРБ) и чл.2З, ал.6 от Правилника за развитие на академичния състав в Аджибадем Сити Клиник МБАЛ

„Токуда”, София.

Посоченият комплект материали включва следните документи:

* Заявление до Директора на Аджибадем Сити Клиник МБАЛ „Токуда", София за разкриване на процедурата за защита на дисертационен труд;
* автобиография в европейски формат с подпис на докторанта;
* нотариално заверено копие от диплома за висше образование;
* заповеди за записване в докторантура и за отчисляване с право на защита;
* заповед за провеждане на изпит от индивидуалния план и съответен протокол за издържан докторантски минимум по специалността;
* заповед за назначаване и протокол от заседанието на разширен научен колегиум за предварително обсъждане на дисертационния труд и взетите решения за разкриване на процедура и за сьстав на научно жури;
* дисертационен труд;
* автореферат към дисертационния труд;
* списьк на научните публикации по темата на дисертацията;
* копия на научните публикации по темата на дисертацията;
* списък на участията в научни форуми по темата на дисертацията;
* декларация за оригиналност и достоверност на приложените документи;

Д-р Тодоров е приложил 2 (две) пълнотекстови публикации, свързани с темата на дисертационния труд.

# **Бележки и коментар по документите**

Процедурата по защитата на дисертационния труд, както и свързаните с това документи отговарят изцяло на изискванията на действащата нормативна рамка в

Република България.

# **Кратки биографични данни**

Ивилин Пламенов Тодоров завършва средно образование през 2001 г. в Национална Природо-Математическа Гимназия “Акад. Любомир Чакалов” гр.София . През същата година е приет в Медицински университет - София и завършва висше медицинско образование през 2007 г. През 2007 г. започва работа като лекар-ординатор към новооткритото отделение по кардиохирургия в МБАЛ„Токуда Болница“-София където работи и до момента. През 2009 г. печели конкурс и е зачислен за специализация по кардиохирургия към МУ София. Придобива специалност по кардиохирургия през 2014г. През 2019 г. завършва магистратура по обществено здраве и здравен мениджмънт. От 2019г. е асистент по кардиохирургия към Медицински факултет на Софийски Университет „Св.Климент Охридски“. Посещавал е редица курсове и обучения в Австрия, Германия и Хърватска.

На 22.10.2019 г. д-р Ивилин Тодоров е зачислен за докторант на самостоятелна подготовка по научната специалност „ Сърдечно-съдова хирургия ” ( заповед № 396/22.10.2019 на Изпълнителния директор на „АСК МБАЛ Токуда"). След успешно положен изпит за докторантски минимум и вътрешна защита е отчислен с право на защита (заповед № 526/11.10.2021 на Изпълнителния директор на „Аджибадем Сити Клиник МБАЛ Токуда).

# **Актуалност на тематиката**

Темата на дисертационния труд е актуална за бьлгарската медицина и в чисто научен, и в научно-приложен аспект по редица причини.

Протезния клапен ендокардит (ПКЕ) е сериозно , животозастрашаващо усложнение на клапно заместителната (или клапно-възстановителната) хирургия и е причина за 10–30% от всички случаи на инфекциозен ендокардит (ИЕ) . С напредъка и развитието на диагностичните и терапевтичните възможности при лечението на пациенти с ПКЕ, смъртността значително намаля във времето – от 60% през седемдесетте години на миналия век , до 22.8% в началото на този век. Клиничният ход на заболяването без адекватно лечение е прогресивен и често води до тежки увреждания и смърт.Дори и с навременна диагноза, адекватно антибиотично и хирургично лечение , смъртността при тези пациенти варира между 23% до 45 % според различни публикации и остава неприемливо висока.

. Определянето на рисковите фактори и създаването на прогностичен модел, определящ повишен риск от вътреболнична смъртност при пациенти с ПКЕ е трудно. Протезният клапен ендокардит все още е свързан с трудности при диагностицирането му, с определянето на оптимална терапевтична стратегия и за жалост с лоша прогноза.

Екипът на Клиниката по кардиохирургия към АСК МБАЛ Токуда има близо 15 годишен опит в хирургичното лечение на протезният клапен ендокардит. Това е една солидна база, на която стьпва д-р Тодоров , и е основна мотивация за започване на проучването .

# **Познаване на проблема**

Литературният обзор е представен в обем 38 стр. Докторантьт подробно е разгледал цялата съвременна информация, касаеща класификацията и диагностиката на ПКЕ, както и неговото консервативно и хирургично лечение. Важно място в обзора заемат някои спорни и не докрай проучени моменти, като напр. нееднозначните данни за клиничното протичане, усложненията и смъртността при пациенти с ранен и късен ПКЕ и определянето на рисковите фактори предвещаващи висок риск от вътреболнична смъртност. Прегледът на специализираната литература завършва с 11 извода, което е основната мотивация на докторанта за провеждане на проучването.Всичко това доказва детайлно познаване на проблематиката от докторанта.

# **Методика на изследването**

Целта на проучването е да анализира клиничните характеристики и резултатите от хирургичното лечение на пациенти с ранен и късен протезен клапен ендокардит с акцент върху нозокоминалния ПКЕ, с оглед определянето на факторите, водещи до висок риск от усложнения и вътреболнична смъртност. За постигането на целта д-р Ивилин Тодоров формулира 5 задачи — конкретни, точни и ясни, без да се влиза в ненужни детайли от една страна, а от друга да позволят да се направи едно задълбочено научно проучване. Проучването е ретроспективно, за периода 2007-2018г. и обхваща контингент от 79 последователни пациенти. Пациентите са разделени на две групи (с ранен и късен протезен клапен ендокардит) в зависимост от времето, изминало от предходната операция и появата на инфекцията. Създадени са и две подгрупи с пациенти със и без използване на метода на ангиографска балонна ЛИМА оклузия, при пациенти с предхождаща коронарна операция и работещ LIMA-LAD графт , с цел да се изследват предимствата и безопасността на метода. Направен е сравнителен анализ на периоперативнита данни между групите пациенти , като са използвани съответните статистически методи.

# **Характеристика и оценка на дисертационния труд и приносите**

Научният труд на д-р Ивилин Тодоров е оформен на 132 страници според изискванията и съдържа въведение, литературен обзор, методика на проучването с цели и задачи, материали и методи ,анализ на резултати, обсъждане, изводи и препоръки, библиография. Дисертационният материал е онагледен с 9 снимки, 15 фигури, 5 диаграми и 38 таблици. Приноси са представени само в Автореферата, където е приложен и списък на публикации и научни съобщения по темата. Библиографията е подредена по азбучен ред и съдържа 208 цитирани заглавия, от които 11 са на кирилица и 197 на латиница.

Важни от практическа гледна точка са постигнатите резултати, представени дескриптивно и дедуктивно . Тези резултати потвърждават, че при адекватна диагностика, навременно приложено и адекватно по обем оперативно лечение, ранният протезен ендокардит не е предиктор за повишена вътреболнична смъртност.

Високо оценявам представения от докторанта прогностичен модел, определящ рисковите фактори предсказващи висок риск от периоперативна и ранна следоперативна смъртност както и въвеждането и използването на метода за перкутанна балонна ангиографска оклузия на LIMA при пациенти с ПКЕ.

Д-р Ивилин Тодоров формулира 10 извода, които се базират на цялостния анализ на получените резултати и са логичен завършек на дисертационния труд.

# **Преценка на публикациите и личния принос на докторанта**

Представен е списък от две пълнотекстови публикации, свързани с темата на дисертационния труд.

След подробно запознаване с дисертационния труд и публикациите, свързани с него давам изключително висока оценка на цялостната работа на д-р Ивилин Тодоров по проблемите на хирургичното лечение при пациенти с протезен клапен ендокардит.

Дисертацията е едно задълбочено проучване. Работата по него, получените резултати, анализа им, направените изводи и приносите доказват личните заслуги на докторанта.

# **Автореферат**

Авторефератьт към дисертационния труд на д-р Тодоров отговаря на изискванията като обем и съдържание и дава достатьчно ясна представа за сьщностга на разработката, отразява достатьчно детайлно постигнатите резултати и формулираните изводи.

# **ЗАКЛЮЧЕНИЕ**

Дисертационният труд на д-р Ивилин Пламенов Тодоров на тема „ ХИРУРГИЧНО ЛЕЧЕНИЕ ПРИ ПАЦИЕНТИ С ПРОТЕЗЕН КЛАПЕН ЕНДОКАРДИТ” съдържа научни и научно-приложни постижения, които представляват оригинален принос в науката и отговарят на ВСИЧКИ изисквания на ЗРАСРБ, Правилника за прилагане на ЗРАСРБ и Правилника на АСК МБАЛ Токуда. Представените материали и дисертационни резултати напълно съответстват на специфичните изисквания, имат оригинален характер и не се установява плагиатство.

Дисертационният труд показва, че докторантът притежава задълбочени теоретични познания и професионални умения, като демонстрира качества и възможности за самостоятелно провеждане на научно изследване.

Имам и лично дългогодишно отлично впечатление от работата на докторанта в комбиниран екип при сложни кадио- торакални операции.

Поради гореизложеното, убедено давам своята **ПОЛОЖИТЕЛНА** оценка за проведеното изследване и предлагам на Почитаемото Научно жури да присъди напълно заслужено образователната и научна степен „Доктор “ на д-р Ивилин Пламенов Тодоров в докторска програма по „ Сърдечно-съдова хирургия ", за което аз убедено гласувам **„ЗА”**.

30.12.2021г. Изготвил становището:

Гр.София / Доц. д-р Цветан Раднев Минчев, д.м./